**1 Kor. 3:1-23**

**“A nee a, gelowiges moet groei en grootword!”**

*Andries Burger, Pinetown Gemeente, 16 April 2023*

*Sing: Ps. 25:2(C); Ps. 146:1,2,5,6; Lied 256:1,2,3; Ps. 118:12(T); “Die wyse man...”; Lied231:1,2,3 “Vrede*

Dit is ŉ groot dag in elke gelowige se lewe, en ŉ groot dag vir die gemeente wanneer gelowiges hulle geloof bely.

Met die belydenis van hulle geloof word hulle bevestig as volle lidmate wat selfstandig in eie geloof lewe;

om in eie verantwoordelikheid in die gemeente te lewe soos wat God ons in die Bybel leer en voorskryf.

Dit is waarop ek die volgende klompie Sondae wil fokus – ŉ paar van die dinge wat God leer oor hoe gelowiges in die gemeente moet lewe.

Die eerste fokus vanoggend is dat elke gelowige en elke gemeente moet groei in die geloof.

As ŉ kind nie fisies groei nie is daar groot fout, netso is daar groot fout as ŉ gelowige en ŉ gemeente nie geestelik groei nie.

**Lees << 1 Kor. 3:1-23 >>**

Van al die gemeentes wat Paulus geplant en bedien het, was Korintiërs sy grootste beproewing.

Paulus het nie getwyfel oor die gemeente se verlossing in Christus nie (1:4-9), maar die gemeente se lewe was een geloofskrisis op die ander.

Hulle was baie geseënd met al die Heilige Gees se genadegawes, veral ook in die Woord en in kennis (1:5).

Maar hulle kennis het hulle verwaand en opgeblase gemaak soos hy in 1 Kor. 8:1 skryf.

Hulle het soos jaloerse kindertjies elkeen gedink sy gawe en sy kennis is die beste, en dat almal soos hulle moes dink en doen.

Hulle was onverdraagsaam teenoor mekaar en erg verdeeld...

Dit is só verkeerd! Dit hoort nie by ŉ gemeente van Christus om verdeeld te wees nie.

Jesus bid in Johannes 17 dat ons eenheid ŉ kenmerk moet wees van ons gemeentelewe saam; ons eenheid met Hom moet sigbaar word in ons eenheid met mekaar.

Verdeeldheid in die gemeente verkondig ŉ valse beeld van Christus – asof Hy verdeeld is, asof daar nie eenheid is in die Drie-eenheid van God nie.

Die redes vir verdeeldheid verskil van gemeente-tot-gemeente, en dit verskil van tyd-tot-tyd.

Daar was baie dinge waaroor die gemeente van Korinte verdeeld was –

soos watter gawes dan nou belangriker sou wees as ander, of die eet van vleis wat voorheen deur die heidene aan hulle afgode geoffer was.

Maar die eerste onenigheid waarop Paulus fokus in hoofstuk 1 en 3 gaan oor hulle voorkeure en afkeure van verskillende predikante wat in die gemeente gedien het – Paulus en Apollos en Cefas.

Wanneer ons hierdie hoofstukke lees dan kan jy dink dat dit gaan oor predikante en wat hulle roeping is, en jy is nie heeltemal verkeerd nie...

Maar dit is net die oppervlakte, dit is net die oortjies van die seekoei wat bo die water uitsteek.

Die rede vir hulle verdeeldheid en hulle onenigheid lê dieper en dit is ŉ belangriker boodskap.

Daardie dieper, eintlike boodskap is in vers 3 en die res van die hoofstuk is ŉ verduideliking en ŉ uiteensetting van hoe dit anders behoort te wees.

In v. 1 en 2 herinner Paulus hulle aan die tyd toe hulle ŉ jong gemeente was met mense wat maar pas tot geloof gekom het.

Toe kon dit nie anders nie – Hy moes met hulle praat soos mense wat nog dink soos die wêreld want hulle was nog soos babatjies in die geloof.

Hulle het anders begin glo, maar hulle gedagtes en hulle woorde en hulle optrede was nog maar baie dieselfde as die wêreld om hulle.

Sy boodskappe en prediking moes toe nog maar oppervlakkig wees omdat hulle dieper kon dink en verstaan nie.

Soos iemand wat nog pas leer dryf het in water en byvoorbeeld nog nie dieper kan duik en onderwater swem nie, kon hulle net op die oppervlak en in die vlak water van geloof bly.

Aan die einde van v2 sit Paulus dan sy vinger op die oorsaak van hulle verdeeldheid neer.

Hulle was nog steeds in geestelike vlakwaters, hulle was nog steeds soos babatjies in die geloof kon hulle nog steeds nie dieper as die vlak kant verstaan en lewe nie.

Hulle verdeeldheid en verwaandheid en onverdraagsaamheid en beterweterigheid en selfgesentreerdheid is presies hoe die wêreldse mense hulle gedra.

Is dit dan nie ŉ bevestiging dat hulle nog steeds onvolwasse geestelike babas is wat nog steeds maar soos die wêreld leef en dink nie?

Hulle glo in Christus tot hulle ewige verlossing,

maar hulle gedra hulle nog steeds soos mense van die wêreld.

Hulle geestelike lewe is nog maar baie oppervlakkig, dit het nog nie die diep verandering gebring nie. Hulle is geestelike nog onvolwasse, soos kinders.

Vat nou maar hulle verdeeldheid oor die predikante.

Party verkies vir Apollos – en dan bedoel hy dat hulle so min as moontlik of eintlik niks met Paulus te doen wil hê nie.

Ander is weer mal oor Paulus en wil eintlik niks met Apollos te doen hê nie.

Hulle kyk te oppervlakkig daarna, hulle dink nie op ŉ geestelike manier daaroor dink nie maar nog steeds op ŉ wêreldse manier soos babagelowiges oor wat hulle van hou en hoe hulle dit wil hê nie.

In hoofstuk 1 het hy al daarop gewys dat hulle dieper en geestelik daaroor moet dink.

Hulle moet ophou om oppervlakkig te kyk na Paulus se suiwer leerstelligheid en na Apollos se opbeurende prediking.

Is Paulus of Apollos dan vir die gemeente gekruisig? Is hulle dalk in Apollos of Paulus se naam gedoop?

Kyk verby die wêreldse vlakwater van wie se manier van preek jy van hou of met wie se geaarheid jy aanklank vind.

Julle behoort nie meer soos babas in geloof in die vlak kant water te spat nie.

A nee a, julle moet groei in julle geloof en in geestelike volwassenheid dieper gaan – verby Paulus en Apollos en Cefas...

Julle moet op die inhoud van hulle boodskap fokus.

Maak nie saak wie dit bring die boodskap en met watter geaardheid en gewoontes nie.

Geestelike volwassenes dink en sien en hoor dieper –

hulle sien Christus wat verkondig word.

Wie is Paulus en wie is Apollos vra hy in v.5.

Hulle is maar net dienaars wat die werk doen wat die Here hulle gegee het.

Hulle is soos die kelners wat die kos van die Sjef af aandra en aan gemeente se tafel bedien.

Dit is geestelik oppervlakkig en wêrelds vir hulle om nou kant te kies vir of teen die kelners as dit tog duidelik gaan oor die kos wat bedien word.

Dit gaan oor Christus wat bedien word en nie oor die een wat Hy gekies het om Hom na die gemeente se tafel toe te bring nie.

Dan gebruik hy die beeld van ŉ saailand soos ŉ mielieland of ŉ koringland om verder te verduidelik dat hulle anders daarna moet kyk.

Die gemeente is God se saailand wat Hy besig is om voor te berei sodat dit ŉ goeie oes sal lewer.

Paulus en Apollos en Cefas en enige ander wat in die gemeente diens doen is soos seisoen arbeiders wat God stuur om ŉ deel van die land se voorbereiding te doen.

Paulus het die saad van die evangelie gesaai sodat daar ŉ nuwe gemeente opgekom het, en Apollos het nat gegooi sodat die gemeente sou groei...

en so stuur God een na die ander arbeider wat medewerkers word in God se diens om sy saailand te bewerk.

Dink ŉ bietjie na oor hierdie beeld – wanneer jy op die pad ry en jy sien die landerye met mielies, of suikerriet, of grondboontjies.

Maak dit saak wie die trekker bestuur het toe hulle geplant het, of wie die water oopgemaak het om dit nat te lei? Natuurlik nie.

Waarom is julle dan so begaan en so sensitief oor wie God stuur om in sy saailand te werk, en waarom kies julle so kant oor wie julle van hou en wie nie?

Dit is wat babagelowiges doen want soos die wêreld dink julle dan oor julleself en hoe hulle voel en waarvan hulle hou.

A nee a, gelowiges moet groei om geestelik volwasse te wees en dieper te besef dat dit gaan oor God en die werk wat Hy gedoen wil hê in sy saailand, in sy gemeente.

Hy gebruik ŉ nog voorbeeld as hy sê dat die gemeente God se gebou is.

In Korinte was Paulus die meesterbouer wat die belangrikste werk moes doen om die gebou se fondamente te lê.

Niks, of niemand anders as Jesus Christus natuurlik nie.

In Ef. 2:20 skryf hy dat die apostels en die profete die gebou se fondament is,

maar daarmee bedoel hy die boodskap van die apostels en die profete – en die hulle sentrale boodskap was en is Jesus Christus.

Daar kan geen ander fondament wees vir die gebou van God nie.

Jesus Christus in sy volheid soos die Bybel Hom openbaar en soos ons dit in die belydenisskrifte saamgevat het.

Nie ŉ ander Jesus wat minder gemaak is om in mense se kennis en verstaan te kan inpas nie.

Die enige gebore seun van God wat mense geword het uit ŉ maagd;

wat ons sonde op Hom geneem en wat homself aan die kruis geoffer het en so

elkeen wat glo met sy helse lyding verlos het van die straf en verslawing van sonde;

Jesus Christus wat fisies uit die dood opgestaan het en

wat opgevaar het na sy Vader

waarvan Hy verseker sal terugkom om te oordeel en

vir ewig in absolute heerlikheid te regeer.

Maar God gebruik nie net een bouwerker nie.

God gebruik baie ander om sy gebou, die gemeente te bou.

Nie net ander predikante nie, van v. 9 af praat hy in die algemeen van elkeen in die gemeente wat met hulle gawes opgeroep word en deur God aangestel word om met ons gawes medewerkers te word in die bou van God se gebou.

Elkeen van ons het ŉ bepaalde funksie in die gemeente...

Almal bou se bouwerk is nie dieselfde nie, vensters is nie deure en bakstene is nie geute nie, maar elkeen bou op dieselfde fondament – Jesus Christus.

Nie sommer enige gebou nie – hierdie een, hierdie spesifieke gemeente waar God jou ingevoeg het omdat Hy jou juis hier wou hê soos ons in 1 Kor. 12:18 lees.

Elkeen van ons se bouwerk sal getoets word – goeie en duursame werk sal beloon word.

Ons bouwerk moet volgens God se bouplanne wees wat Hy in sy Woord vir ons gee.

Verder moet ons onthou dat die gemeente nie sommer enige gebou is nie, dit is die tempel van God (v.16).

Dit gemeente is saam God se allerheiligste waar God teenwoordig is,  
 ŉ geestelike huis waarin God self woon (Ef. 2:22).

Hoe kan ons anders as om met ywer en toewyding ons beste te gee om die gemeente op te bou? Hoe kan ons dat ons voorkeure in mense en gewoontes en geboue en menslike tradisies ons traag en halfhartig maak?

Nog erger, ons moet gewaarsku wees dat God enigeen sal straf wat sy gemeente skade aandoen.

Nadat hy die alles verduidelik het keer Paulus terug na die verdeeldheid wat hulle het oor predikante.

Nou behoort dit duidelik te wees hoe kinderagtig dit is.

Moenie op mense roem of fokus nie.

“Alles behoort aan julle” was ŉ algemene gesegde van hulle tyd –

al die kelners wat dieselfde evangelie kos aandra behoort aan die kliente wat hulle bedien,

maar die kliente, die gemeente, die saailand, die tempelgebou

behoort aan Christus en Christus aan God.

Sien jy my liewe broer en susters,

al was die gemeente in Korinte gelowiges wat in Christus seker kon wees van hulle verlossing, het hulle nie gegroei in hulle geloof nie. Hulle het geestelike babatjies gebly.

Hulle denke en hulle optrede was maar nog baie dieselfde as mense van die wêreld.

Hulle het net op die oppervlak gefokus van hulle eie selfgerigte behoeftes, gewoontes voorkeure en afkeure.

Hulle het in mense en in sake vasgekyk sonder om die geestelike dieptes daarvan in ag te neem.

Jy het seker agtergekom dat dit ook ŉ belangrike boodskap vir ons is, nie waar nie. Kom ek maak seker dat ons dit nie gemis het nie.

1) Ons is dankbaar dat die Here my nog nie elders geroep het om in een van sy ander saailande te gaan werk nie.

Maar daardie dag kan sekerlik kom – en dan moet daar geen vrese of kommer in die gemeente wees nie.

Ek is net ŉ tydelike seisoenwerker en ná my sal Hy iemand anders roep soos en wanneer Hy dit nodig het vir sy saailand.

Die gemeente behoort aan Hom, Hy het ons met sy lewe gekoop!

Sal Hy ons dan verwaarloos en ten gronde laat gaan?

Natuurlik nie, veral nie as elkeen wat Hy reeds hier bymekaargebring het hulle bouwerk met ywer en toegewydheid voortsit nie.

2) Die Here gee ook ander wat die Woord in die gemeente verkondig, ouderlinge van die gemeente wat Hy roep en toerus, of ander predikers wat ons van tyd-tot-tyd nooi.

Hoe is dit dan dat ŉ “aanvaarbare” is baie gemeentes, ook by ons, dat ons só fokus op watter kelner God se die Lewende Brood bedien en dan op grond van ons voorkeure besluit of ons kom aansit vir ŉ bediening van ons geliefde Saligmaker nie?

Is dit nie dan ook ŉ teken dat ons nog in die kinderskoene van geestelikheid is nie?

3) Elkeen van ons, veral die wat meer sigbare bouwerk doen moet nie te veel van hulleself of hulle werk dink nie.

Ons is net kelners wat die evangeliekos aandra.

Én ons moet sekermaak ons dra nie ons eie brousels aan nie, maar die gesonde suiwer Bybelse kos – die ware brood van die lewe – Jesus Christus alleen, alleen en heeltemal soos God Hom in sy Woord bekendstel.

4) Ons gemeente wil binne die volgende drie of ses maande ŉ besluit neem oor watter terrein en gebou ons vir al ons eredienste wil gebruik.

Hoe gaan ons daarna kyk – soos die wêreld met wêreldse wyshede van kontantvloei en persoonlike voorkeure en afkeure?

Of gaan ons dit ook met geestelike volwassenheid doen wat verby die geboue en die terreine en die voorkeure kyk?

Gaan die dieper geestelike opbou van die gemeente die deurslag gee – selfs al is dit anders as wat ek en jy dit dalk persoonlik sou wou hê?

5) Maar die vraag oor geestelike volwassenheid gaan ook buite die gemeente.

Hoe reageer ek en jy in ons persoonlike lewens en in die samelewing oor dinge soos siekte, natuurrampe, probleme by die werk, probleme in persoonlike verhoudings...

Dink en reageer ons soos die wêreld met ŉ geloof wat maar net op die oppervlak is?

Of het ons ŉ geestelike diepte omdat ons verby die oppervlak kan sien.

Omdat ons weet dat ons aan Christus behoort en dat ons sy saailand is wat Hy besig is om voor te berei vir ŉ oes?

Toets jouself in hierdie dinge.

Kan jy agterkom dat jy geestelik groei, dat jy al minder soos ŉ kind oppervlakkig in goed en mense vaskyk, en dat jy al meer verby dit kan sien om die dieper geestelike waarhede van God in ag te neem?

Hoeveel van jou sienings oor geloof en die gemeente is nog gebaseer oor wat jy dink en wat jy van hou en hoeveel het al verander dat dit nou gaan oor wat die Woord leer God wil hê en wat Hy voorskryf.

Is daar vordering in die nabyheid waarmee jy Christus volg en Hom uitbeeld?

Het ons dan nie die Heilige Gees van God sodat ons al meer onder sy heerskappy kan lewe en daarom nie meer net doen wat ons sondige natuur sou wou nie?

\*\*\*

Om ŉ saailand voor te berei vat tyd en werk,

om ŉ gebou, ŉ tempel te bou is nie tjoef-tjaf in ŉ japtrap verby nie.

Dit neem tyd en dit neem toewyding.

In 1 Petrus 2:5 roep God ons elkeen op om ons as lewende stene te laat opbou tot ŉ geestelike huis...

Hoe doen mens dit? Hoe laat jou jou opbou?

Soos ŉ kind sterk en gesond groei omdat hy gereeld al sy gesonde kos eet...

maar daarby kom ons volgende week as die Here wil.

Amen